अहिल्या अचोते - अचोवत गोठ के मुहतुर करिस - का साग खाए हस दीदी?
हारन के बाजत भर के देरी रिहिस हे। भइगे ताहने का पूछत हस। परमिला के रेलगाड़ी पोंपियावत छुक - छुक करत दउड़े लगिस - अइ, का खवइ - पीयइ ल पूछथस बहिनी। खाये हवन तभो लांघन। नइ खाये हवन तभो लांघन। अतका कहिके परमिला अपने अपन करू - करू करे लगिस। मुड़ म हाथ ल रखके अनते कोती मुँह ल करके अँइठत बइठ गे। जना मना अहिल्या संग अनबन होगे हावय तइसे। मुड़ ल गड़ियायेे भीतरे - भीतर आँखी ल कनखिया के देख तको डारिस के अहिल्या ह,कुछू बोलत हे के नहीं।
अहिल्या के मुँह उले के उले रही गे। अपने ह फेर हाथ ल झर्रावत केहे लागिस - हरहिंसा खाबे तेला खवई कहिथे अउ उही ह अंग लागथे। हरहर - कटकट म काय सिध परही।
- अइ का होगेे परमिला आज कइसन गुसिया गे हावस वो? गुंझियाये गाँठ परे फूचरा ल फरियावत अहिल्या ह पूछिस।
हालेके अहिल्या जानत हे के परमिला ह बिगर पूछे सबो बात ल उछरही। ओकर पेट म काही बात नइ पचय। छेरी के मँुह त परमिला के मुँह एके जान। तभो ले परमिला ल घलो तो अइसे लगना चाही के अहिल्या ह ओकर दुख - पीरा ल समझत - सरेखत हावय। अहिल्या के बात ह अभीन सिरायच नइ रिहिस हे। काला बताबे ... एक ठन राहय तेला बतावंव इहाँ तो ... अइसे काहत परमिला फेर थोथना ल ओरमा दिस।
बइला ल धूरा पटकत देखके जइसे किसान के जी बमक जाथे तइसे कस परमिला के ओरमत थोथना ल देखके अहिल्या के जी हो गे रिहिस हे। फेर मन ल मारके उपरसाँसी लेवत कहिस - का करबे दीदी जिंहा चार ठन बरतन -भँड़वा मिलथे तिंहा ठिनिन - ठानन तो होबे करथे ...।
परमिला बीचे म बात काटत कहिस -तभ्भो ले, तभो ले। हमर घर तो बहुतेच हे ....कुच्छूच बात नोहय। हाथ ल झर्रारत आगू कहिस - ओकर जउंहर होवय। नाती टूरा ह अपन ददा संग खाए बर बइठे रिहिसे। घेरी भेरी अपन दाइ जघा आलू दे ! आलू दे कहिके मांगय।
ओकर आलू मंगइ ल देखके मही ह कहि परेंव - अइ आलू दे दे न। वो कब के आलू - आलू रटन धरे हे। ओकर थारी म भांट च भांटा दिखत हे अउ मोर म आलू च आलू ल भर दे हस। पीलखाहा निपोर ह मीठावत हे न कांही।
परमिला हाथ ल हला - हला के आँखी ल मटकावत तो गोठियाते रिहिस हे। अब मुँह ल घलो दू बीता फार दिस अउ कहिस - हाय राम! बहू के जबान ल तो देख, मोरे बर बघवा कस बरनियागे बाइ। मुही ल कहे लगिस -मं छांट - छांट के परोसत हॅव का? फोकटे -फोकट मोर उपर लांछन लगावत हस।
अब परमिला अपन औकात म आ गे। दाँत ल पीसत,थूँक ल छटकारत उल्टा अहिल्या ल पूछे लगिस - अब बता तंय, भला अपन दाइ ददा ल अइसने जुवाब देवत रिहिस होही ... उहू टूरा के चाल ल तो देख। ओकरे आघू म अतेक बड़ बात होगे फेर एक भाखा बहू ल नइ बरजे सकिस। तंय कालेचुप राहा वो। दाई ह बने काहत हे। अतका तो कहि सकत रहिस हे। फेर काबर बोलय,ओला तो मोहनी - थोपनी देके मोह डारे हे रांड़ी कलजगरी ह।
आज ओकर ससुर जीयत रहितिस त का होतिस जानथस, बखेड़ा खड़ा हो जातिस बखेड़ा? परमिला खुदे सवाल करथे अउ खुदे जुवाब देथे। अहिल्या कभू मुड़ी ल डोलावय। कभू हंू - हंू काहय। त कभू मुँह ल चक - चक बजा देवय। जइसे जम्मो के जम्मो बिपत ह ओकरे मुंड़ म आके खपला गे हे।
थोरिक थिराके परमिला के एक्सप्रेस फेर दउड़े लागिस। कहिस - मोर चलतिस त मंय एकर कदाप मुँह नइ देखतेंव वो। कहाँ - कहाँ के नीच घरायन म बिहा परेन। मंय पचासो पइत ओकर ददा ल बरजे हौं। आरा - पारा, तीर - तखार ल बने पूछ - गौछ के, देख - परखके मांगबे न कहिके। उहू मुड़पेलवा ह, अपनेच मन के करिस। उहेंच जाके झपाइस। मोर एको नइ चलन दिस। अपन ह तो जुड़ा सितरा के बनौका ल बना लिस। मंय ह फाँदा म परगेंव।
उही होइस जेकर अनमान अहिल्या ल पहिलीच ले रहिस हे। गोठियाते - गोठियावत परमिला बोमफार के रोये लगिस। रोवत - रोवत परमिला अपन जम्मो पुरखा के सबो गुनदोस ल फलफल - फलफल बांच के ओसा तको डारिस। ले दे के सांत होइस तब जाके अहिल्या के जी जुड़ाइस।
अहिल्या जानथे के बात ल बतंगड़ बनाये के परमिला के आदतेच हे। तभो ले ओकर खांध म हाथ ल मड़ाके सहिलावत कहिथे - आज - काल के बहू मन ल का कहिबे बहिनी। कहिबे तेनो अनभल हे। नइ कहिबे तेनो।
परमिला ल लागे लगिस के अहिल्या ह घलो मोर दुख म बियाकुल हे। ओकर ताव थोरिक जुड़ाय लगिस। जम्मो भड़ास निकल गे। मुड़ी ल नवाये सोचे लगिस। अहिल्या समझ गे के परमिला के नारी जुड़ा गे। अब लोहा म पानी मारे के बेरा आ गे।
कहिथे - बड़ेमन ल घुरूवा होयेच बर परथे परमिला। नान - नान बात म किटिर - काटर होवत रहिबो त परवार ह कइसे चलही। गलती काकर से नइ होवय। लइका ह जाँघ म हग देही त जाँघे ल थोरे काट के फेंक देबे। धोये पोंछे बर तो हमीच ल परही न!
अहिल्या जानथे के कहॅू मंय थोरको खसलेंव ताहेंन परमिला मोरे उपर चढ़ बैठही। परमिला ल समझाना माने तलवार के धार म रेंगना आवय।
बात ल साधत कहिस - कोन ल का कहिबे बहिनी! हमरे घर हमरे दुवार। बनही त हमरे बिगड़ही त हमरे। कोनो ह अपन मन म काँही राखय। हमी ह अपन फरज ल निभा लेथन सोचके बेटा ल बेटा अउ बहू ल बेटी ले दूसर भाखा नइ काहन। लइका मन संग खेल खाके दुख पीरा ल बिसरा लेथन। फेर हाँ! गउकीन इमान से परमिला तंय पतिया चाहे झन पतिया। जेेन दिन ले मंय बहू ल बेटी कहे ल धरे हॅव वो दिन ले सास - बहू के बीच के डबरा पटा गे हे। बेटी कस मया - दुलार ल पाके मोर सबिता ह बेटी ले जादा मोर हियाव करे लगे हे। मोला कांही के संसो फिकर नइहे। मंय मन म सोंचे - सपनाये नइ राहव आगू - आगू ले मोर साध पूरा हो जाथे।
अतके ल सुनिस अउ परमिला कुला ल झर्रावत उठके मुसकावत चलते बनिस। जना - मना कोनो खचित बूता - काम के सुरता आगे।
अहिल्या सोचत देखते रहिगे। बोकबाय के बोकबाय।
hne_Deva hne_Deva hne_Deva hne_Deva hne_Deva hne_Deva hne_Deva hne_Deva hne_Deva hne_Deva hne_Deva hne_Deva hne_Deva hne_Deva hne_Deva hne_Deva awa_Deva hne_Deva hne_Deva hin_Deva